ຂປລ. ສະຫະພາບເອີລົບ (EU) ແລະ ອົງການຢູນີເຊັບ (UNICEF) ປະຈຳ ສປປ ລາວ ໄດ້ມອບລົດກະບະ ຈໍານວນ 11 ຄັນ ແລະ ລົດຈັກ 85 ຄັນ ໃຫ້ກະຊວງ ສາທາລະນະສຸກ ເພື່ອປະກອບສ່ວນ ໃນການປັບປຸງຄວາມສາມາດ ຂອງກອງເລຂາຄະນະກຳມາທິການ ວຽກງານໂພຊະນາການແຂວງຕ່າງໆ ໃນການລົງຕິດຕາມຊຸກຍູ້ຊ່ວຍ ເຫລືອ ກິດຈະກຳທີ່ກ່ຽວຂ້ອງ ກັບວຽກງານ ໂພຊະນາການ ໃນທ້ອງຖິ່ນຕ່າງໆໃນລາວ.
ພິທີມອບ-ຮັບ ພາຫະນະດັ່ງກ່າວ, ໄດ້ຈັດຂຶ້ນໃນທ້າຍອາທິດທີ່ຜ່ານມາ ທີ່ນະຄອນຫລວງວຽງຈັນ, ມອບໂດຍ ທ່ານ ເລໂອ ຟາເບີ ເອກອັກຄະລັດຖະທູດ EU ແລະ ທ່ານ ອົກຕາວຽນ ບີໂວນ ຜູ້ຕາງໜ້າ ອົງການຢູນີເຊັບ ປະຈຳ ສປປ ລາວ ກ່າວຮັບ, ໂດຍ ທ່ານ ດຣ. ບຸນກອງ ສີຫາວົງ ລັດຖະມົນຕີ ກະຊວງ ສາທາລະນະສຸກ. ການຊ່ວຍເຫລືອດ້ານພາຫະນະຄັ້ງນີ້, ແມ່ນໜຶ່ງ ໃນກິດຈະກໍາ ການຮ່ວມມື ໃນການປັບປຸງ ດ້ານວຽກງານໂພຊະນາການ ໃນບັນດາແຂວງເປົ້າໝາຍເປັນຕົ້ນ ແຂວງອັດຕະປື, ສາລະວັນ, ສະຫວັນນະເຂດ, ຄຳມ່ວນ, ຊຽງຂວາງ, ຫົວພັນ, ຜົ້ງສາລີ, ຫລວງພະບາງ, ຫລວງນໍ້າທາ ແລະ ແຂວງບໍ່ແກ້ວ ເພື່ອເສີມຂະຫຍາຍຄວາມສາມາດ ໃນການຕິດຕາມຊຸກຍູ້ ແລະ ຊ່ວຍເຫລືອການປະຕິບັດ 22 ບູລິມະສິດ ຂອງການແຊກແຊງ ດ້ານວຽກງານໂພຊະນາການ.
ການຮ່ວມມື ລະຫວ່າງ ສະຫະພາບ EU-UNICEF ໃນການປັບປຸງວຽກງານໂພຊະນາການ ແມ່ນການຮ່ວມທຶນຊ່ວຍເຫລືອ ທີ່ມີຈຸດຫມຸ້ງໝາຍ ໃນການປັບປຸງການຮ່ວມມືຫລາຍຝ່າຍ ດ້ານການບໍລິຫານຄຸ້ມຄອງວຽກງານ ໂພຊະນາການຂັ້ນສູນກາງ, ແຂວງ ແລະ ເມືອງ, ຊຶ່ງເປັນວິທີການກະຕຸ້ນຜົນ ໄດ້ຮັບຂອງວຽກງານໂພຊະນາການຫລາຍຂຶ້ນ. ພ້ອມກັນນີ້, ຍັງແນໃສ່ສ້າງຄວາມ ສາດ ດ້ານການວາງແຜນ, ການປະຕິບັດການ ແລະ ການຕິດຕາມຊຸກຍູ້ ການປະຕິບັດໂຄງການໂພຊະນາການ ໃຫ້ມີປະສິດທິຜົນສູງ ຂອງ ກະຊວງສາທາລະນະສຸກ.
ເນື້ອໃນ: ຂປລ